Tegelikult on Suure-Jaanis teine kirik ka - vene ehk õigeusu kirik. Mina seda tegutsevana ei mäleta. Selle kohta, et ta juba aastakümneid seisab jumalast hüljatuna, on ta veel kaunis kobe. Väljanägemiselt väga armas- väike ja kodune, punasest tellisest.  Igatahes 4-5 aastat tagasi leiti see väga hea kontserdipaik olevat.  Ja rahvast on sinna murdu tulnud, siiski on nad kõik ära mahtunud.    Eile laulis kirikus Peterburi kloostrikiriku koor Optina Pustõn- seitse meest, igaüks tekitab häält erineval kõrgusel. Eriti vahvad olid kontratenor   Dmitri Popov ja basso profundo Mihhail Antonov. Kavas oli vana kirikumuusika, aga ka Andres Uibo antifoonid (loen kavast).  Kui rahvas oli juba täiesti pöördes, laulsid poisid "Volga, Volga - matj radnaja" ja "Õhtud Moskva lähistel".    Südaööl, kui kontsert lõppes, nägi just järgmist  pilti(vaata kõrval).  Korraldajad rääkisid, et kuulajaid oli olnud üle 400. Paistab, et see on meie linna jaoks optimaalne publikuarv.    Muusikapäevad on alles poole peal. Täna õhtul on Lõhavere linnamäel "Raua needmine"(RAM ja Metsatöllid) ja jaaniööl on Hüpassaares sookontsert.    Pilte muusikaüritustest võib vaadata ka Aili blogist.